En 35-årig mand fra Aalborg-området er i dag i et lukket grundlovsforhør ved Retten i Aalborg blevet varetægtsfængslet i fire uger. Han er sigtet for ulovlig våbenbesiddelse og for at have overdraget pistol og ammunition til en anden mand, og han nægter sig skyldig i sigtelsen. Anklager ved Nordjylland Politi Kim Kristensen forklarer, at den 35-årige er sigtet for før den 22. januar i år at have været i besiddelse af en 9mm pistol samt to magasiner med i alt 26 patroner. Han er ligeledes sigtet for på et tidspunkt før den 22. januar at have overdraget pistolen og ammunitionen til en anden mand. Denne man er allerede dømt i sagen. Den 35-årige kærede ikke afgørelsen om de fire ugers varetægtsfængsling.
Den varetægtsfængslede er sigtet for at overdrage 9mm pistol og ammunition til en anden mand.